ΓΡΑΠΤΗ ΕΡΩΤΗΣΗ P-3843/98

υποβολή: Konstantinos Hatzidakis (PPE) προς την Επιτροπή

(7 Δεκεμβρίου 1998)

Θέμα: Ευνοϊκή μεταχείριση του ΟΣΕ και των ΕΛΤΑ από το ελληνικό Δημόσιο

Το ελληνικό Υπουργείο Μεταφορών προωθεί νομοσχέδια που προβλέπουν κάλυψη των χρεών του Οργανισμού Σιδηροδρόμων Ελλάδας ΟΣΕ ύψους 550 δισ. δρχ. και των Ελληνικών Ταχυδρομείων (ΕΛΤΑ) ύψους 70 δισ. δρχ. είτε από τον τακτικό προϋπολογισμό του κράτους είτε μέσω της σύναψης δανείων με εγγύηση του ελληνικού Δημοσίου. Με αυτόν τον τρόπο ο ΟΣΕ και τα ΕΛΤΑ είναι σε θέση να διαμορφώνουν τις τιμές τους με κριτήρια διαφορετικά από τα κριτήρια της ελεύθερης αγοράς.

Θα ήθελα να με πληροφορήσει η Επιτροπή, εάν και κατά πόσο τα μέτρα αυτά είναι συμβατά με το άρθρο 86Α της ΣΕΕ (εκμετάλλευση δεσπόζουσας θέσης στην αγορά και άμεσος ή έμμεσος καθορισμός τιμών), εάν θεωρεί ότι με τα μέτρα αυτά προκαλείται αθέμιτος ανταγωνισμός σε βάρος ιδιωτικών εταιρειών που δραστηριοποιούνται στους ίδιους τομείς, καθώς και κατά πόσο τα μέτρα αυτά, στην περίπτωση των ΕΛΤΑ, είναι συμβατά με τις αρχές του ελεύθερου ανταγωνισμού και ειδικότερα μα τα άρθρα 90, παρ.2, της ΣΕΕ και 7Δ της Συνθήκης του ´Aμστερνταμ, δεδομένου ότι το ΔΕΚ έχει αναγνωρίσει την ισχύ της αρχής του ελεύθερου ανταγωνισμού στα ταχυδρομεία;

Απάντηση του κ. Van Miert εξ ονόματος της Επιτροπής

(25 Ιανουαρίου 1999)

Η Επιτροπή δεν γνωρίζει τα μέτρα υπέρ των Ελληνικών Ταχυδρομείων, τα οποία αναφέρει το Αξιότιμο Μέλος του Κοινοβουλίου και τα οποία δεν της έχουν κοινοποιηθεί στα πλαίσια του άρθρου 93, παράγραφος 3 της συνθήκης ΕΚ. Η Επιτροπή πρέπει επομένως να απευθυνθεί στις ελληνικές αρχές προκειμένου να λάβει τις σχετικές πληροφορίες. Το Αξιότιμο Μέλος του Κοινοβουλίου θα λάβει συμπληρωματική απάντηση μόλις η Επιτροπή είναι σε θέση να εκφέρει άποψη για τις δύο αυτές υποθέσεις.

Η οδηγία 91/440/ΕΟΚ του Συμβουλίου της 29ης Ιουλίου 1991 για την ανάπτυξη των κοινοτικών σιδηροδρόμων(1) επιβάλλει στα κράτη μέλη να θεσπίσουν κατάλληλους μηχανισμούς με στόχο την μείωση του χρέους των σιδηροδρομικών επιχειρήσεων έτσι ώστε να μην αποτελεί εμπόδιο στην υγιή οικονομική διαχείριση και να επιτευχθεί η εξυγίανση των οικονομικών τους. Η Επιτροπή εξέδωσε πρόσφατα ανακοίνωση για την εφαρμογή και τις επιπτώσεις της ανωτέρω οδηγίας(2) από την οποία προκύπτουν τα αποτελέσματα που πέτυχαν οι σιδηροδρομικές επιχειρήσεις. Στην ανακοίνωση αυτή η Επιτροπή διαπιστώνει ότι η εξυπηρέτηση του χρέους εξακολουθεί να αποτελεί σημαντική οικονομική επιβάρυνση των σιδηροδρομικών επιχειρήσεων σε αρκετά κράτη μέλη, μεταξύ των οποίων και η Ελλάδα, αναγνωρίζοντας πάντως ότι το χρέος των σιδηροδρομικών επιχειρήσεων της Κοινότητας βελτιώθηκε στο σύνολό του μεταξύ του 1980 και του 1995.

Όσον αφορά τα μέτρα υπέρ του Οργανισμού Σιδηροδρόμων Ελλάδας που αναφέρει το Αξιότιμο Μέλος του Κοινοβουλίου, η Επιτροπή υπενθυμίζει ότι η οδηγία 91/440/ΕΟΚ επιβεβαίωσε την αρχή εφαρμογής των άρθρων 92, 93 και 77 στις ενισχύσεις στον τομέα των σιδηροδρομικών μεταφορών. Πάντως εξακολουθούν να ισχύουν τα ειδικά καθεστώτα που θεσπίσθηκαν με τον κανονισμό (ΕΟΚ) 1107/70 του Συμβουλίου της 4ης Ιουνίου 1970 περί ενισχύσεων που χορηγούνται στον τομέα των σιδηροδρομικών, οδικών και εσωτερικών πλωτών μεταφορών(3), τον κανονισμό (ΕΟΚ) 1191/69 του Συμβουλίου της 26ης Ιουνίου 1969 περί των ενεργειών των κρατών μελών που αφορούν τις υποχρεώσεις που είναι συνυφασμένες με την έννοια της δημοσίας υπηρεσίας στον τομέα των σιδηροδρομικών, οδικών και εσωτερικών πλωτών μεταφορών(4) και τον κανονισμό (ΕΟΚ) 1192/69 του Συμβουλίου της 26ης Ιουνίου 1969 περί κοινών κανόνων για τη διευθέτηση των λογαριασμών των σιδηροδρομικών επιχειρήσεων. Οι οικονομικές αντισταθμίσεις, ενισχύσεις και ενέργειες που εγκρίθηκαν από τις εθνικές αρχές βάσει των ανωτέρω κανονισμών κοινοποιούνται κανονικά στην Επιτροπή η οποία πληροφορεί τα κράτη μέλη με μία αναλυτική έκθεση. Η Επιτροπή βρίσκεται σήμερα στο στάδιο αναθεώρησης της εν λόγω έκθεσης για το έτος 1997.

(1) ΕΕ L 237 της 24.8.1991.

(2) COM(98) 202 τελικό.

(3) ΕΕ L 130 της 15.6.1970.

(4) ΕΕ L 156 της 28.6.1969.